BJP ने कहा, परिवार सहित जमानत पर रहने वाले लोगों को ही ‘मैं भी चौकीदार’ कैम्पेन से परेशानी  
भाजपा ने साधा कांग्रेस पर निशाना
‘मैं भी चौकीदार हूं’ कैम्पेन को लेकर निशाना
प्रियंका और राहुल ने उड़ाया था कैम्पेन का मजाक
BJP के वरिष्ठ नेता एवं केंद्रीय मंत्री रविशंकर प्रसाद ने संवाददाताओं से कहा कि ‘‘मैं भी चौकीदार हूं” आंदोलन एक बड़ा जन आंदोलन बन गया है. जब यह सोशल मीडिया पर चला तो पूरे दिन ग्लोबल ट्रेंड बना था. 20 लाख लोगों ने इसका ट्वीट किया. इसे सोशल मीडिया और नमो ऐप पर एक करोड़ लोगों ने प्ले किया. 
BJP नेता ने कहा कि 31 मार्च को प्रधानमंत्री नरेन्द्र मोदी ‘मैं भी चौकीदार' अभियान से जुड़ने वाले लोगों से संवाद करेंगे. इस कार्यक्रम के तहत वे वीडियो कांफ्रेंसिंग के जरिये 500 स्थानों पर लोगों से जुड़ेंगे.
गौरतलब है कि प्रियंका गांधी वाड्रा ने सोमवार को कहा था कि प्रधानमंत्री मोदी की मर्जी है कि वह अपने नाम के आगे क्या लगाते हैं. उन्होंने एक किसान का हवाला देते हुए हुए मोदी को ''अमीरों का चौकीदार'' बताया है. इससे पहले राहुल गांधी ने कहा था कि प्रधानमंत्री मोदी प्रयास करते रहें लेकिन इससे सच्चाई को नहीं दबाया जा सकता है. हर कोई यह कह रहा है कि चौकीदार चोर है.
मोदी समर्थक नारे लगाने पर बेंगलूरू में कुछ इंजीनियरों को कथित तौर पर गिरफ्तार करने के संदर्भ में रविशंकर प्रसाद ने कहा कि कल बेंगलुरु में स्टार्ट-अप से जुड़े एक कार्यक्रम में जब कुछ लोगों ने राहुल गांधी जी से कुछ सवाल किए और नरेन्द्र मोदी के समर्थन में बातें कहीं, तो उन्हें गिरफ्तार कर लिया गया.
रविशंकर प्रसाद ने कहा कि राहुल गांधी बोलने की आजादी पर हमें नसीहत देने के बजाए खुद सीखें. राहुल गांधी अभी पूर्वोत्‍तर के दौरे पर हैं जबकि प्रियंका गांधी प्रयागराज से वाराणसी की यात्रा पर.